CELEX: E2013J0024
Language: da
Date: 2014-08-29 00:00:00
Title: Domstolens Dom af 29. august 2014 i sag E-24/13 — Casino Admiral AG mod Wolfgang Egger (Etableringsfrihed — fri udveksling af tjenesteydelser — forpligtelse til gennemsigtighed — ækvivalens- og effektivitetsprincippet)

19.3.2015   
            
            
               DA
            
            
               Den Europæiske Unions Tidende
            
            
               C 92/32
            
         DOMSTOLENS DOM
   af 29. august 2014
   i sag E-24/13
   Casino Admiral AG mod Wolfgang Egger
   (Etableringsfrihed — fri udveksling af tjenesteydelser — forpligtelse til gennemsigtighed — ækvivalens- og effektivitetsprincippet)
   (2015/C 92/06)
   I sag E-24/13 Casino Admiral AG mod Wolfgang Egger, hvori Staatsgerichtshof des Fürstentums Liechtenstein (Liechtensteins Statsråd) har anmodet Domstolen om i henhold til artikel 34 i aftalen mellem EFTA-staterne om oprettelse af en tilsynsmyndighed og en domstol at fortolke EØS-aftalens artikel 31 og 36 og den forpligtelse til gennemsigtighed, der kan udledes heraf, i forbindelse med proceduren ved tildeling af en koncession til kasinodrift, har Domstolen sammensat af præsidenten Carl Baudenbacher og dommerne Per Christiansen og Páll Hreinsson (refererende dommer), afsagt dom den 29. august 2014. Domskonklusionen lyder således:
   
               1.
            
            
               I mangel af særlige forskrifter er de nationale myndigheder bundet af de grundlæggende bestemmelser i EØS-retten ved tildelingen af koncessionskontrakter om tjenesteydelser. Dette afskærer ikke den nationale myndighed fra at foretage en vægtning af tildelingskriterierne, men den er forpligtet til derved at sikre gennemsigtighed. Denne forpligtelse indebærer, at vægtningen ikke må ændre de oprindelige tildelingskriterier på en måde, der i væsentlig grad kan påvirke udarbejdelsen af bud, eller som kan virke diskriminerende over for en af tilbudsgiverne.
            
         
               2.
            
            
               Forpligtelsen til gennemsigtighed indebærer ikke nødvendigvis, at de nationale myndigheder skal ophæve en kontrakt, eller at de nationale domstole skal tilsidesætte en beslutning om tildeling af en koncession, i ethvert tilfælde af manglende overholdelse af forpligtelsen i forbindelse med tildeling af en kontrakt om tjenesteydelser. Den nationale ret skal imidlertid ved behandlingen af den konkrete sag tage de tilrådighedstående retsmidler i betragtning for at sikre sig, at virkningerne i strid med EØS-aftalens artikel 13 og 36 ikke fortsat gør sig gældende, og at det almene princip om god forvaltningsskik behørigt iagttages ved tildelingen af koncessionskontrakter, således at disse tildelinger sker på en måde, der hverken er vilkårlig eller diskriminerende. I mangel af EØS-bestemmelser om retsmidler er det op til den nationale retsorden at regulere de retlige procedurer til sikring af de rettigheder, som borgerne kan udlede af ovennævnte forpligtelse, på en sådan måde at disse procedurer ikke er mindre gunstige end sammenlignelige nationale procedurer og ikke gør det umuligt eller unødigt vanskeligt at udøve disse rettigheder i praksis.